諸葛豐

諸葛豐，字少季，琅邪人。西漢官員，官至司隸校尉，以執法嚴明，剛直盡忠而出名。

生平
諸葛豐開頭因為好叻經學而做琅邪郡文學，後來御史大夫貢禹徵命諸葛豐做佢嘅屬官，後又舉薦佢做侍御史。漢元帝嗰陣，升諸葛豐做司隸校尉。因為諸葛豐執法嚴謹，同犯罪嘅權貴對抗，得到當時長安人嘅讚賞，漢元帝亦為佢增至光祿大夫秩以作褒賞。

當時侍中許章因為外戚身份而攞到寵信，做嘢驕橫唔守法度，重縱容門客犯事。諸葛豐因而彈劾許章，要奉上奏章嗰陣，咁啱見到許章出門口，諸葛豐因而以司隸校尉嘅符節要許章落車，重要捉鬼住佢。許章搭車逃走，同諸葛豐追逐，許章最後走到去皇宮向元帝報告，諸葛豐亦向元帝上奏有關許章嘅事。元帝相信許章，貶黜諸葛豐，重沒收佢嘅符節。之後俾人話佢審案犯法，名望少咗好多。跟住諸葛豐又告大夫周堪、張猛，但係元帝認為諸葛豐之前大讚佢哋，依家反而告佢兩個，目的係想攞功勳，所以元帝將呢三個人都一齊廢黜，最後喺屋企病死。諸葛亮、諸葛誕、諸葛瑾、諸葛玄係佢嘅後代。

參考資料
《漢書．諸葛豐傳》
《資治通鑑》
《三國志》

漢朝人
豐